b'\n_START_ARTICLE_\nTania Singer\n_START_PARAGRAPH_\nTania Singer (s\xc3\xbcndinud 8. detsembril 1969 M\xc3\xbcnchenis) on saksa neuroteadlane ja ps\xc3\xbchholoog, neurof\xc3\xbcsioloog Wolf Singeri t\xc3\xbctar._NEWLINE_Ta on aastast 2010 Leipzigi Tunnetus- ja Neuroteaduste Max Plancki Instituudi direktor.\n_START_SECTION_\nUurimist\xc3\xb6\xc3\xb6\n_START_PARAGRAPH_\nTa uurib inimese sotsiaalse k\xc3\xa4itumise aluseks olevaid neuronaalseid ja hormonaalseid mehhanisme, t\xc3\xa4psemalt sotsiaalse tunnetuse ja sotsiaalsete emotsioonide (n\xc3\xa4iteks empaatia, kaastunne ja \xc3\xb5iglustunne) aluseid ning sotsiaalset otsustamist ja kommunikatsiooni, samuti koost\xc3\xb6\xc3\xb6 ja altruistliku k\xc3\xa4itumise aluseid ning nende lakkamist teatud tingimustes. Tema l\xc3\xa4henemine eeldab neuroteaduste, ps\xc3\xbchholoogia, biops\xc3\xbchholoogia, bioloogia, majandusteaduse, filosoofia ja antropoloogia interdistsiplinaarset koost\xc3\xb6\xc3\xb6d._NEWLINE_Ajakirjas Science ilmus 2004 artikkel, milles Tania Singer esimesena n\xc3\xa4itas, et ajupiirkonnad, mis on aluseks inimese enda valut\xc3\xb6\xc3\xb6tlemisele, aktiveeruvad ka siis, kui katsealused n\xc3\xa4evad oma partneri valu. Kaks tema uurimust n\xc3\xa4itavad, et empaatiaga seotud ajupiirkondade aktiveerumist m\xc3\xb5jutab see, kas katsealune peab teist inimest oma r\xc3\xbchma kuuluvaks ja kas ta peab teda \xc3\xb5iglaselt k\xc3\xa4ituvaks.'